В Силистра бе открит Регионален център за консултиране по правни въпроси към адвокатската колегия в града, който се помещава на втория етаж на ул. „Добруджа“ 22А.

Общо 12 адвокати, вписани в Националния регистър за правна помощ, ще предоставят първична правна помощ на гражданите от силистренския регион. Те ще осъществяват правни консултации, съдействие за попълване на документи, изискуеми от съда, прокуратурата, МВР и администрацията. Към тях ще могат да се обръщат граждани от уязвимите социални групи – хората под прага на бедност, деца в риск, пострадали от домашно насилие, от трафик на хора, търсещи международна закрила, поставени под запрещение, и тези, чието запрещение се иска, хората с увреждания, чийто месечен доход не е достатъчен да си позволят адвокат.